|  |  |
| --- | --- |
|  | 🞂Prosjektoppgave Webdesign  Presentasjon og dokumentasjon av min eksamensoppgave |
|  |  |
|  | **Elise Kristiansen - 141621** 🞂Høgskolen i Sørøst-Norge 🞂 15.05.2016 |

# Innholdsfortegnelse

[Innledning 2](#_Toc451694091)

[Produkt og målgruppe 3](#_Toc451694092)

[Utforming 5](#_Toc451694093)

[Oppsummering 10](#_Toc451694094)

[Kilder 11](#_Toc451694095)

# Innledning

Hele prosjektet startet med en idé om en webside for studenter. Min første plan var å lage en webside som tok for seg et hav av ulike temaer som studenter kunne dra nytte av. Det var alt fra oppskrifter på middager, desserter og drinker, til prøvesmaking av øl og annet morsomt lesestoff for studenter.

Jeg fant heldigvis fort ut at dette ble for bredt, og begynte derfor å lete etter en måte jeg kunne snevre det inn på. Slik kom jeg med idéen om å lage en webside for alle de studentene som ikke vet hvor lett og billig det er å ha et sunt og variert kosthold, bare man leter etter de riktige varene. For eksempel er det ikke mange som vet hvor mye næring det er i en hermetikkboks med bønner, hvor mye det kan brukes til og ikke minst hvor billig det er.

Etter jeg hadde snevret inn idéen, gikk resten veldig mye lettere. Jeg fant ut at jeg ønsket en webside som var personlig og varm, slik at leserne fikk en god og trygg følelse av å være inne på den. Jeg skrev opp alle tips og triks jeg visste om, og websiden begynte etter hvert å ta form. Jeg forhørte meg med studenter om hva de syntes om idéen og fikk veldig mye positiv respons. Resultatet jeg endte opp med er jeg veldig fornøyd med, og ønsker i denne rapporten å formidle hvorfor.

# Produkt og målgruppe

#### Kort beskrivelse

Produktet jeg har utformet viser hvordan man kan holde budsjett, samtidig som man lever sunt. Dette gjøres med en webside som er lett å manøvrere seg rundt på og har mye forklaringer på hvorfor de forskjellige tipsene kan fungere. Websiden har tre undersider som inneholder tips for handelen av mat, tips på kjøkkenet og en side for andre tips som kan gi deg økonomisk kontroll i hverdagen. I tillegg har websiden en side som inneholder forskjellige oppskrifter med middager som er billige, sunne og lette å lage, og en side som presenterer forfatteren.

StudentGuiden.no er lagt opp som en bok, hvor forsiden er innledningen til boka. Her blir formålet med websiden presentert. De andre undersidene er kapitlene i boka. Samtidig er websiden også litt lagt opp som en blogg, med personlige bilder, erfaringer og meninger.

I tillegg til gode tips og triks, er det mye lesestoff som kan være underholdene for studenter. Websiden er veldig personlig, så leseren skal få et forhold til forfatteren, og dermed også ønske å lese mer i ettertid.

#### Målgruppen

Grunnen til at det er behov for så mye forklaringer, er at flere og flere studenter i dag tilhører noe som kalles «generasjon Z», eller «Generation Zero». Det er et begrep som beskriver ungdommer som er født mellom midten av 1990-tallet og fram til slutten av 1990, eller begynnelsen av 2000-tallet (Kilde: Wikipedia, 21.05.16). Generasjon Z er vant med å få det de leter etter, eller ønsker seg, servert. Griper du ikke interessen deres fort, mister du leseren. I tillegg må ting forklares, for en leser som tilhører generasjon Z kommer ikke til å ville benytte seg av tipsene, om han eller hun er nødt til å lese seg opp på rådene på andre sider i ettertid.

Derfor er websiden også så enkel å finne fram på som den er. Den har lite innhold på hver side og tydelige overskrifter som forklarer innholdet. Det er ingen ting som er masete og som «skriker», nettopp for at ingen ting skal overlappe noe annet, slik at informasjon kan bli borte. Slikt blir det veldig lett for leseren å finne nøyaktig hva den leter etter, med det samme websiden åpnes. Headeren har en posisjon som er *fixed,* som betyr at den står på samme sted uansett hvor langt ned du ruller ned på siden. Slik er det minimalt med navigering som trengs for leseren.

#### Programvare

Til å utvikle websiden har jeg kun brukt en tekstbehandler som heter *Sublime Text*. Den er spesiallaget for å skrive diverse kode, og er den editoren jeg alltid benytter meg av når jeg skal kode programmer og websider. Dette er fordi den har et hav av spesialfunksjoner som kan komme til nytte når man koder, i tillegg til et utrolig pent design. Bilderedigeringen har kun foregått via applikasjonen *Instagram.*

For redigering av siden for Digital Mediedesign sitt semestermagasin, brukte jeg *PhotoFiltre 7.2.1,* som er en gratis programvare for redigering av bilder. PhotoFiltre er veldig lett å bruke og fungerer godt til enkel redigering.


# Utforming

#### Struktur

Studentguiden.no har en hierarkisk trestruktur, som betyr at kategoriene er fordelt i toppkategorier og underkategorier. Toppkategoriene er «På matbutikken», som inneholder tips og råd for handelen av mat, «På kjøkkenet», som inneholder tips og råd på kjøkkenet, «Ellers», som inneholder tips og råd man kan bruke ellers i hverdagen, «Oppskrifter» hvor det er listet opp gode, sunne, billige og lettlagde oppskrifter, og til slutt «Forfatteren», der forfatteren av websiden blir presentert. Dette er for å skape et personlig forhold med forfatteren, noe som gjør websiden mer interessant.

Grunnen til at det er så mange toppkategorier, og ikke alle sider med tips og råd er samlet under en egen toppkategori (for eksempel som heter «Tips og råd» eller lignende), er for at de skal komme ekstra godt fram og være tilgjengelige til enhver tid. Leseren skal ikke være nødt til å lete eller trykke seg inn i noen andre toppkategorier for å komme seg til de forskjellige tipsene og rådene.

Under toppkategorien «Oppskrifter» ligger det flere underkategorier som inneholder oppskrifter på forskjellige middager. Her står det skrevet opp ingredienser, fremgangsmåte, generelle tips til innkjøp og laging av middagen, og prisen på måltidet.



Figur 1

#### Bilder

Under utforming av websiden hadde jeg ikke gode kameraer tilgjengelig, og valgte derfor å gjøre dette til et virkemiddel. Bildene på siden er typiske mobilbilder med lik størrelse på høyde og bredde, som er redigert i applikasjonen *Instagram*. Dette er for å relatere til unge studenter, da dette er en applikasjon som er mye brukt blant unge. Unge kjenner igjen bilderedigeringen, og får dermed et mer personlig forhold til siden. Istedenfor at leseren skal rulle seg nedover siden for å se på bilder, er det også mulig å trykke seg gjennom dem, både ved å trykke direkte på bildet, og med små knapper under bildet. Inne på tips-sidene er bilde-boksen kodet til å følge etter når man ruller nedover tipsene. Dette gjør at leseren alltid har noe å se på ved siden av tipsene, i tillegg til at antall bilder ikke trenger å følge mengden med tips. Nå er det plass til enda flere bilder, og dermed er det enda mer å se på for leseren.

På forsiden har bildene en typisk mobilstørrelse, og det er personlige motiver. Dette gjør at leseren får et inntrykk av at websiden har en personlig twist med det samme han eller hun klikker seg inn. Bildene skriker ikke, men er rene, enkle og hverdagslige, akkurat som websiden ellers også er.

#### Farger

På websiden er det varme, trygge farger som går igjen. Det er veldig mye beige og brunt, for å skape en varm og trygg atmosfære. Agnete Tessem (2016) poengterer: «Beige og brunt forbindes med jordfarger og oppfattes ofte som trygt og stabilt» [[1]](#footnote-1)

Det var viktig å ikke ha en helt hvit farge som bakgrunnsfarge på websiden, fordi dette ville gjort det mer slitsomt å lese teksten. Det står mye informasjon på siden, og en hvit farge mot den svarte skriften kunne ført til at lesere valgte å forlate siden. Derfor passet det godt inn med en kremfarget bakgrunn, som sto i stil med det beige og brune.

I tillegg er det et innslag av plommefarge som gjør at websiden ikke blir tørr og kjedelig, men får mer dynamikk. Fargeharmonien er analog, noe som betyr at fargene ligger ved siden av hverandre i fargesirkelen, ifølge Agnete Tessem.

Figur 2

Grunnen til at disse fargene er valgt, er for at leseren ikke skal føle at websiden er masete og få lyst til å forlate den. For at leseren skal orke å lese så mye informasjon som ligger inne på siden, må den være myk og behagelig å være inne på. Slik står fargene i stil med resten av designet på websiden. Det er rent og det er enkelt.

#### Skrift

Når det kom til skrift var det en selvfølge å bruke en grotesk font i headeren, siden disse er mer leselige enn antikva. For at informasjonen skulle være synlig for brukeren, valgte jeg å bruke fonten «Open Sans» i denne. Informasjonen om forskjellige fonter er hentet fra PowerPoint-presentasjonen til Agnete Tessem (2016)[[2]](#footnote-2).

Problemet oppsto når jeg skulle velge font til innholdet i siden. I og med at det er mye stoff som skal leses, ville det være naturlig å bruke en grotesk font til dette også, men det ville ødelegge mye av totalinntrykket. Jeg prøvde mange ulike groteske fonter, men ingen ga den samme følelsen man fikk når det var antikva-fonter som ble brukt.

Det endte opp med Times New Roman som standard font i innholdet på siden. Grunnen til dette er at det får websiden til å ligne mer på en varm bok, enn en skarp webside. Bakgrunnsfargen er med på å gjøre det lettere å lese, fordi det ikke skaper en like tung kontrast til den svarte skriften som hvitt hadde gjort. Det er meningen at leseren skal kunne sitte og kose seg med websiden. En spørreundersøkelse fortalte i tillegg at de fleste prefererte websiden i Times New Roman, nettopp fordi det var en mer «nostalgisk» font, som de var vant med å lese i aviser og bøker.

#### Skalering

En viktig del av utviklingen til en webside er å få den til å skalere riktig i forhold til størrelsen på nettleseren. Dette kan være vanskelig, for koder som fungerer bra i en viss størrelse, kan gi et helt annet utfall når du skalerer siden.

Et generelt mottrekk mot dette kan være å benytte seg av prosent, istedenfor pixler, når man koder innhold. Men det er ikke alltid det er ønskelig at elementer skal reagere på prosent, og det er dessuten ikke alltid det er like effektivt som pixler.

Da kan man benytte «CSS3 @media Rule», som lar deg bruke en maksimums-bredde eller minimums-bredde, i tillegg til diverse andre spesifikasjoner (W3Schools, ukjent årstall). På StudentGuiden.no er det brukt en kode som angir en maksimums-bredde hele åtte ganger, og den ser slikt ut:   
@media only screen and (max-width: /\*bredde\*/) {   
 /\*kode\*/   
}  
På den måten var det mulig å tilpasse websiden til alle størrelser på skjermen. Blant annet ble den brukt til å skape hamburgermenyen, og endre på elementer på siden.

Når nettleseren er i full størrelse, er det flere elementer med enn når websiden blir skalert smalere. Blant annet forsvinner bilder på de fleste sidene når nettleseren blir så smal at det ikke lenger er plass. Dette skaper mer luft og gjør siden ryddig og oversiktlig. Til slutt er nettleseren så smal, at det ikke er annet enn tekst noe sted, bortsett fra på oppskrift-sidene. Dette gjør at det er lett å lese og ha oversikt, fordi det ikke er noen andre forstyrrende elementer på siden. På de forskjellige oppskrift-sidene, blir informasjonsboksene satt under hverandre, istedenfor ved siden av hverandre, for at de skal ha god plass og ikke forstyrre leseren.

#### Andre elementer

Knappene

Knappene og ikonene som blir brukt på websiden er alle flate, som betyr at de ikke gir illusjon av å være tredimensjonale, for eksempel ved bruk av skygger[[3]](#footnote-3), i følge Agnete Tessem (2016). Grunnen til at ikonene er gjort flate, er for at hjernen skal oppfatte de raskere. Dette skjer fordi bildene er så enkle. I tillegg gjør det at websiden holdes ren og enkel, i henhold til resten av designet. Nettsiden laster langt raskere når det er mindre informasjon i bildene, og dette øker leseropplevelsen.

Hamburgermeny

I skalering som er større enn 1400 pixler, har Studentguiden.no en vanlig listemeny, for at det skal være mer effektivt å finne frem for leseren. For å unngå at det blir trangt og rotete når nettleseren smalnes, blir menyen omgjort til en hamburgermeny når den kommer under 1400 pixler i bredde. Hamburgermenyer er, ifølge Agnete Tessems PowerPoint om viktige elementer i webdesign, «plassbesparende samtidig som leseren kan gå direkte dit de ønsker». Dette gir et renere design, og siden det er færre distraksjoner, er det større sjanse for at leseren blir værende på siden.

# Oppsummering

Denne oppgaven har vært veldig lærerikt å jobbe med. I tillegg har det vært veldig koselig. Jeg har kunnet bruke god tid på å utvikle et produkt jeg nå er veldig stolt av. Oppgaven var skummel i starten, for jeg visste ikke hvordan jeg skulle klare å få den både interessant nok til at lesere ikke forlot den, men også enkel nok til at den ikke ble vanskelig å navigere seg på, eller masete.

Det er en del nøkkelord som går igjen i rapporten. Det er *enkel, ren, personlig* og *koselig.* Det som gjør websiden enkel er at den er lett å finne fram på, og har tydelige overskrifter. Fargene har god harmoni, og er ikke masete, i tillegg til at fargene gjør det enklere å lese innholdet på siden. Bildene og ikonene er flate, uten skygger og detaljer, og headeren følger etter når du ruller nedover siden.

Siden er ren, først og fremst fordi den er luftig og oversiktlig. Det er få elementer, og lite detaljer. Det er bare brukt to forskjellige skrifttyper, som aldri blandes, men er adskilt i et header-element og et main-element. Bildene som er brukt er rene og enkle, og når websiden ikke lenger har plass til å ha menyen strukket ut på en linje, uten at det blir trangt om plassen, blir det lagt inn en hamburgermeny, for å opprettholde luften i headeren.

Å gjøre websiden personlig var en risiko å ta, fordi det kunne svekke det seriøse ved siden. Likevel var dette en nødvendighet for å vise at jeg ikke er en ekspert på ernæring, men kun en vanlig student. Jeg deler personlige erfaringer rundt mat og budsjett. Dette ble et virkemiddel, fordi personlige blogger og websider i dag er veldig populært, og i tillegg er det lettere å skape et bånd med leseren. Det som gjør den personlig er at den har personlige meninger, erfaringer og bilder, og bildene er redigert i *Instagram*, som gjør det personlige forholdet enda sterkere. Forfatteren av websiden blir presentert i en egen toppkategori, for at leseren skal bli kjent og skape forhold til forfatteren.

Til slutt er StudentGuiden.no veldig koselig. Fargene er varme og behagelige, og skaper en trygg og god atmosfære. Teksten er skrevet med Times New Roman, som blir brukt i bøker og aviser. Dette skaper nostalgiske følelser hos leseren, og får websiden til å ligne på en varm bok. Det at siden er så personlig som den er, gjør også at den er koselig.

Resultat blir en webside jeg ønsker å utvikle videre når jeg er ferdig med dette prosjektet. Det har vært en tidkrevende, men lærerik prosess.

# Kilder

#### Internettkilder

* Wikipedia. (21 May 2016). «*Generation Z*». Hentet 23.05.16 fra <https://en.wikipedia.org/wiki/Generation_Z>.
* W3Schools. (U. Å.). *«CSS3 @media Rule»*. Hentet 19.05.16 fra <http://www.w3schools.com/cssref/css3_pr_mediaquery.asp>
* HSH.no. (12.05.2016). «*Oppgi kilder, skrive sitater, lage litteraturliste*». Hentet 22.05.16 fra <http://www.hsh.no/biblioteket/studiestotte/kildebruk_og_referanselister.htm#content>

#### Forelesninger

* Ikke mulig for andre enn studenter å finne, og er derfor henvist til ved bruk av fotnoter i teksten.

#### Prosjektet

* Link til mitt prosjekt: <http://db-kurs.hit.no/~141621/webdesigneksamen/index.html>

1. Agnete Tessem (2016). Farger Web [PowerPoint-presentasjon] Lest 19.05.16. Hentet fra: <https://fronter.com/hit/links/files.phtml/1268312865$94153878$/undervisning/V_prcent_E5r+2016/Uke+07+Nettsamling+4/Farger+web.pdf> [↑](#footnote-ref-1)
2. Agnete Tessem (2016) Typografi [PowerPoint-presentasjon] Lest 20.05.16. Hentet fra: <https://fronter.com/hit/links/files.phtml/1268312865$94153878$/undervisning/V_prcent_E5r+2016/Uke+11+Nettsamling+7/Typografi.pdf> [↑](#footnote-ref-2)
3. Agnete Tessem (2016). Viktige element i Webdesign [PowerPoint-presentasjon] Lest 20.05.16. Hentet fra: <https://fronter.com/hit/links/files.phtml/1268312865$94153878$/undervisning/V_prcent_E5r+2016/Uke+06+Nettsamling+3/Elementer+i+webdesign.pdf> [↑](#footnote-ref-3)